Aftrede: Maak dié aanpassings | Maroela Media
Gebruik hierdie nuttige wenke om te verseker dat die jare na jou aftrede van jou bestes is. Foto: Pixabay/Pexels.com
Vir eers moet jy weet (of uitvind) wat vir jou wag. Dit kan immers ingrypende veranderinge vir veral mense wat 'n heeltydse beroep beoefen het, behels.
Aftrede begin normaalweg met 'n einde aan baie dinge, byvoorbeeld:
Die einde van kantoorure;
Die einde van jou plek in die sosiale groep by die werk;
Die einde van jou werkstatus;
Die einde van jou gesag en beheer oor sake wat jou werkportefeulje van jou verlang het;
Die einde van spertye, en die stres wat daarmee gepaardgegaan het;
Die einde van 'n vaste inkomste, dikwels met byvoordele.
Hierdie veranderinge kan ook jou selfbeeld ernstig negatief aantas. Jy is skielik nie meer belangrik nie, want jy is nie meer nodig nie. Die geborgenheid van jou ekonomies aktiewe lewe is beëindig.
Met die "tot siens sê" aan 'n vaste daaglikse roetine, het jy skielik baie vrye tyd tot jou beskikking. Die dae moet dan met iets anders gevul word. Maar hoe? En met wat?
Ook jou menseverhoudings gaan verander. Die daaglikse kontak met kollegas en werkkontakpersone is nie meer daar nie. As jy getroud is, beteken dit baie meer tyd in die geselskap van jou wederhelf, asook met familie en vriende buite die werkomgewing.
Met die ouderdom kom dikwels ook meer kwinte en kwale, fisiek en ook soms psigies van aard. Jy moet ook by so 'n moontlike werklikheid aanpas en weet hoe om die beste daarvan te maak.
Vervolgens 'n paar praktiese wenke vir jou aanpassing by aftrede waarna ek as jou prima tyd verwys:
Verlaag jou spanningsvlakke.
Maak tyd vir dié dinge waarvoor jy nie voorheen tyd gehad het nie. Lees meer, luister na goeie musiek, woon sosiale geleenthede by en soek vriende op. Verken die wêreld en gaan reis as jou finansies dit toelaat. Volg 'n lewenstyl wat bevorderlik sal wees vir jou gesondheid (fisiek, sowel as geestelik).
Eet reg, kry genoeg oefening. Spits jou toe op jou stokperdjies. Hou altyd matigheid voor oë.
Stel bepaalde doelwitte. Maak dit deel van jou voorbereiding vir asook tydens jou aftrede. Bly positief oor die veranderinge in jou lewe. Pas jou gesondheid en welsyn op. Jou gesondheidstoestand het 'n enorme invloed op die sukses al dan nie waarmee jy by jou aftrede aanpas.
Bestuur jou finansies met oorleg. Kry goeie raad. Jou doelwit is om so lank moontlik jou onafhanklikheid van ander te behou. Wees besonder bedag op beleggingskemas wat jou hemelhoë kitswinste beloof. Onthou: As dit te goed lyk om waar te wees, dan is dit tien teen een so en is dit dalk 'n bedrogskema.
Waak teen verveling. Benut genoeg interessante aktiwiteite, stokperdjies en vriendskappe om jou lewe te vul en sinvol te maak.
Handhaaf goeie verhoudings. Wees bedagsaam teenoor jou wederhelf, ander gesinslede en jou vriende. Onthou dat dit nie so maklik is om in jou latere lewe nuwe vriende te maak nie.
Bring liefde en intimiteit in jou verhoudings. Namate jy ouer word, word jy meer afhanklik van liefde en koestering vir jou geluk en vervulling. Dit is veral belangrik indien jy 'n lewensmaat verloor het en jy alleen agterbly.
Voorkom eensaamheid en bederf gerus jouself! As jou finansiële vermoë dit toelaat, doen interessante dinge saam met jou wederhelf soos om te gaan reis. Gaan eet saam uit, gaan kyk 'n rolprent of gaan sommer vir 'n naweek weg. Moenie uitstel nie.
Johannes Jordaan het 'n meestersgraad by die Universiteit Stellenbosch verwerf gedurende die sewentigerjare en later ook as dosent aan die US klas gegee voordat hy 'n landwye konsultasiepraktyk in boedel-, finansiële en leefstylbeplanning opgebou het. Hy is tans semi-afgetree en woon in die Strand (Wes-Kaap). Tans spits hy hom toe op die skryf van boeke om sy waardevolle kennis en ervaring met ander te deel. Lesers wat Jordaan se boek wil bestel, kan 'n e-pos na [email protected] vir besonderhede stuur.
Deel van: Gesondheid, Goeie goed, Rubrieke, Só maak mens, Verbruikersake
Ek is 55, al nege (9) jaar werkloos, bly in `n motorhuis. Moes my Telkom-pakketgeld vat om aan die lewe te bly. Die artikel hierbo neem nie regstellende aksie in ag nie. Mnr Jordaan is van die generasie wat deur apartheid bevoordeel is. Ek is deel van die "verlore" generasie, wat diensplig moes doen, regstellende aksie en nuwe, strawwer wetgewing moes ervaar. (Bv. sy generasie kon hul verlof en siekverlof ophoop, en dit by aftrede laat uitbetaal. Ek mog net 20 verlofdae ophoop.) Ek is bly dat daar mense is wat `n goeie aftrede kan bekostig; ek en my mede-verlorenses… Lees meer »
Dankie vir die artikel …. wens ek het die artikel vroeer gelees … sou baie beter voorsoorg getref het en ook meer ag geslaan het op manlief se waarskuwing oor spaarsamigheid …. en spaar oor die algemeen … nou is ons daar en moet ek omtrent aanpas ….
Daar steek baie waarheid in die artikel maar die realiteit van in Afrika en Suid Afrika leef is 'n ander saak in die praktyk. Die sg pensioenarisse se inkomste is dié van ' n vorige era terwyl uitgawes/pryse van voedsel, ens volgens vandag se salarisse betaal word – iets waarmee ons nie mee kan tred hou nie. Aftrede vir 65-jariges+ is net 'n stryd om kop bo water te hou. Vergeet van reis, jouself bederf met uit eet, ens. Mens kan skaars die basiese bekostig. En die bietjie rente waarvan jy moet leef omdat jy voorsiening vir jou oudag gemaak… Lees meer »
Waardevolle artikel en kom op die regte tyd vir my. Hard gespaar vir die ou dag en nou uiteindelik is die tyd daar om te kan doen wat ek wil. Die wereld verken, my bucket list kan voltooi want eks in die gelukkige situasie dat ek genoeg geld het om al hierdie dinge te kan doen, een maal elke twee maande vakansie te gaan hou in die buiteland, vir die kinders te gaan kuier waar hulle oorsee bly. Die een ding wat mens ingedagte moet hou is dat daar dinge is wat jy nooit voorsien nie. Ek en my vrou… Lees meer »
Om 'n packet by jou werk te neem is nie dieselfde as aftrede nie. Daar is mense wat dink pakket-geld gaan hulle vir ewig 'n goeie inkomste verseker. As jy nie 'n plan het wat jy wil doen as jy 'n pakket neem nie, stel ek voor jy doen dit nie. Jy moet baie seker wees van wat jy daarna gaan doen en hoe jy jouself gaan onderhou en van 'n inkomste verseker. Baie mense neem verkeerde besluite tussen 40 en 50 en wil dan ander mense/selfs hulle maatskappye daarvoor blameer. Maar die wat maar vasbyt en die werksdruk en… Lees meer »